Publication: Magyar Közlöny
Issue: MK-2001-6 (Year: 2001, Number: 6)
Era: 1990-2004
Section: Az Alkotmánybíróság már a 9/1992. (I. 30.) AB határozatában kifejtette és megállapította: „A jogállam nélkülözhetetlen eleme a jogbiztonság. A jogbiztonság az állam —
Paragraph Index: 2002

8. § (1) bekezdésében, 62. § (4) bekezdésében nagy számban fordulnak elő; összhatásukban azt eredményezik, hogy a helyi önkormányzati rendeletalkotásra kötelezett önkormányzatok egyáltalán nem vagy csak nagy nehézségek árán tudnának eleget tenni az őket kötelező felhatalmazásban foglaltaknak. Mindezekre tekintettel — szerintem — megsemmisíthető lenne — az Alkotmány 2. § (1) bekezdésében foglalt jogállamiság részét képező jogbiztonság sérelme miatt — az Szbt. 4. § j) pontja, 8. § (1) bekezdésének harmadik mondata, illetve a 62. § (4) bekezdése. ad 2. Tekintettel arra, hogy az Szbt. 62. § (4) bekezdésében írt önkormányzati rendeletalkotási kötelezettségének sem a megadott határidőn belül, sem pedig azon túl egyetlen önkormányzat sem tett eleget — kiemelt figyelmet érdemel a törvényi rendelkezés alkalmasságának, végrehajthatóságának a vizsgálata abból a szempontból is, hogy biztosítottak-e a kötelező önkormányzati feladatellátás (önkormányzati rendeletalkotás) pénzügyi-anyagi feltételei. Kevésbé fáradságos vizsgálat után is megállapítható: ezeknek a feltételeknek a megteremtése elmaradt. Az Ötv. szerint: „Törvény a helyi önkormányzatnak kötelező feladat- és hatáskört is megállapíthat. A kötelezően ellátandó önkormányzati feladat- és hatáskörök meghatározásával egyidejűleg az Országgyűlés biztosítja az ellátásukhoz szükséges anyagi feltételeket, dönt a költségvetési hozzájárulás mértékéről és módjáról.” [1. § (5) bekezdés]. Továbbá: „Új önkormányzati feladat megállapítása esetén az Országgyűlés egyidejűleg biztosítja az ellátáshoz szükséges pénzügyi fedezetet.” [87. § (2) bekezdés]. Az Ötv. tehát világosan rendelkezik: a kötelezően ellátandó önkormányzati feladat- és hatáskörök meghatározásával „egyidejűleg” biztosítani kell a „szükséges anyagi feltételeket”, dönteni kell „a költségvetési hozzájárulás mértékéről és módjáról”, biztosítani kell „az ellátáshoz szükséges pénzügyi fedezetet”. A törvényhozó ugyanakkor a jelen esetben — a kötelező feladat elrendelésével „egyidejűleg” — sem a célhoz rendelt állami költségvetési hozzájárulásról nem gondoskodott (s ez utóbbi nevesített forrást nem is kellett volna biztosítania), sem pedig a „saját bevételeknek és állami költségvetési hozzájárulásoknak” a „rendszeréről”

Source: https://magyarkozlony.hu/hivatalos-lapok/2bcee367d229f7e9867613d4ed6ad2207b74c085/dokumentumok/af77a479b32bf66351bc692b4ac26933c2470019/letoltes